b'\n_START_ARTICLE_\nEvropsko prvenstvo v ko\xc5\xa1arki 2009\n_START_PARAGRAPH_\nEvropsko prvenstvo v ko\xc5\xa1arki 2009 je kar \xc5\xa1estintrideseto tekmovanje po vrsti, ki se pod imenom evropsko prvenstvo v ko\xc5\xa1arki pod okriljem ko\xc5\xa1arkarske organizacije FIBA prireja vse od leta 1935. Tokratna prirediteljica, Poljska je gostiteljica \xc5\xbee drugi\xc4\x8d, prvi\xc4\x8d je bilo leta 1963. Na turnir, ki je trajal od 7. do 20. septembra se je uvrstilo 16 dr\xc5\xbeavnih reprezentanc._NEWLINE__NEWLINE_Naslova prvaka se je prvi\xc4\x8d veselila \xc5\xa0panija, ki je v finalu porazila mo\xc5\xa1tvo Srbije z 85-63. V obra\xc4\x8dunu za tretje mesto je Gr\xc4\x8dija tesno premagala Slovenijo z rezultatom 57-56. Pora\xc5\xbeenki turnirja sta bili Litva, ki se sploh ni uvrstila v \xc4\x8detrtfinale in Francija, ki je sicer osvojila kon\xc4\x8dno peto mesto, toda od devetih tekem izgubila eno samo, ravno odlo\xc4\x8dilno tekmo v \xc4\x8detrtfinalu in ostala brez boja za kolajne. Za MVP, najbolj\xc5\xa1ega igralca prvenstva je bil imenovan \xc5\xa0panec Pau Gasol.\n_START_SECTION_\nTekmovanje\n_START_PARAGRAPH_\nSistem tekmovanja je tak, da se 16 mo\xc5\xa1tev pomeri najprej v skupinskem delu s po \xc5\xa1tiri ekipe v vsaki posamezni skupini. Mo\xc5\xa1tva v skupinah odigrajo tekme po na\xc4\x8delu vsak z vsakim, brez nadaljnje uvrstitve ostane zadnjeuvr\xc5\xa1\xc4\x8deni. Sledi povezava naprej uvr\xc5\xa1\xc4\x8denih ekip iz dveh skupin v eno, da nastaneta dve novi. Tako se iz prvih dveh skupin, A in B ustanovi novo -\xc2\xa0\xc2\xbbE\xc2\xab, podobno iz C in D v\xc2\xa0\xc2\xbbF\xc2\xab. V novi skupini se mo\xc5\xa1tva pomerijo s tistimi s katerim \xc5\xa1e niso igrala, pomembno pa je, da zmagovalna mo\xc5\xa1tva iz prvega skupinskega dela prenesejo to\xc4\x8dke dobljene na tekmah proti mo\xc5\xa1tvom, ki so se tudi uvrstila naprej. V nadaljnji del se uvrstijo \xc5\xa1tiri prvo uvr\xc5\xa1\xc4\x8dena mo\xc5\xa1tva po sistemu bolje uvr\xc5\xa1\xc4\x8deni iz ene skupine proti slab\xc5\xa1im iz druge. Tako se dve mo\xc5\xa1tvi, ki sta se pomerili med seboj v skupinskem delu ne moreta zopet sre\xc4\x8dati pred zadnjimi dvoboji za posamezna mesta. Drugi del tekmovanja, za\xc4\x8dne se s \xc4\x8detrtfinalom, se igra na izlo\xc4\x8danje ekip. Zmagovalne \xc5\xa1tiri ekipe gredo v nadaljnji boj za najvi\xc5\xa1ja mesta, v polfinale, pora\xc5\xbeencem preostanejo le spopadi za ni\xc5\xbeje uvr\xc5\xa1\xc4\x8dena mesta.\n_START_SECTION_\nIzbrana prva peterka prvenstva\n_START_PARAGRAPH_\nSlede\xc4\x8di posamezniki so bili izbrani v najbolj\xc5\xa1o peterko prvenstva: Mo\xc5\xa1tvo:_NEWLINE_BO \xe2\x80\x94  Vasileios Spanoulis_NEWLINE_BR \xe2\x80\x94  Milo\xc5\xa1 Teodosi\xc4\x87_NEWLINE_K \xe2\x80\x94  Rudy Fernandez_NEWLINE_KC \xe2\x80\x94  Erazem Lorbek_NEWLINE_C \xe2\x80\x94  Pau Gasol (MVP)'